32003L0007
L 022/28
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2003/7/EО НА КОМИСИЯТА
от 24 януари 2003 година
за изменение на условията за разрешаване на кантаксантин в храни за животни в съответствие с Директива 70/524/ЕИО на Съвета
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/524/ЕИО на Съвета от 23 ноември 1970 г. относно добавките при храненето на животни (1), последно изменена с Регламент (ЕО) № 1756/2002 (2), и по-специално член 9с от нея,
като има предвид, че:
(1)
Съгласно Директива 70/524/ЕИО добавката кантаксантин е разрешена при някои условия.
(2)
През 1997 г. Научния комитет по храните (НКХ) даде заключение, че допустимата дневна доза (ДДД) на кантаксантин за хора може да бъде установена на 0,03 mg/kg телесно тегло.
(3)
В светлината на промененото становище на НКХ относно ДДД Научният комитет по храненето на животните (НКХЖ) преразгледа нивата на кантаксантин в храната за пъстървови риби, бройлери и кокошки носачки, за да гарантира безопасността на потребителите. НКХЖ заяви, че безопасността на потребителите би била осигурена с определяне на максимални концентрации на кантаксантин от 25 mg/kg храна за пъстървови риби и бройлери и от 8 mg/kg храна за кокошки носачки.
(4)
Необходимо е текущите разрешения за кантаксантин да се изменят, за да се осигури по-голяма защита на здравето на потребителите.
(5)
Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩАТА ДИРЕКТИВА:
Член 1
Условията за разрешаване на кантаксантин (Е 161g) в храните за животни се изменят в съответствие с вписванията в приложението към настоящата директива.
Член 2
Държавите-членки въвеждат в сила законовите, подзаконовите и административните разпоредби, необходими за да се съобразят с настоящата директива, най-късно до 1 септември 2003 г. Те незабавно информират Комисията за това.
Те прилагат тези разпоредби от 1 декември 2003 г.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
Държавите-членки съобщават на Комисията текстовете на разпоредбите от националното си законодателство, които те приемат в областта, уредена с настоящата директива.
Член 3
Настоящата директива влиза в сила на двадесетия ден от датата на публикуването ѝ в Официален вестник на Европейските общности.
Съставено в Брюксел на 24 януари 2003 година.